Die NG gemeente Nuwerus is 'n gemeente van die Nederduitse Gereformeerde Kerk in die Ring van Clanwilliam en in die Wes-Kaaplandse Sinode. Die gemeente se middelpunt is op die dorpie Nuwerus in die noordwestelike uithoek van die provinsie Wes-Kaap. In die ou dae, toe die pos nog per kar en perde vervoer moes word, was Nuwerus die halfweghalt tussen Vanrhynsdorp en Garies; vandaar die naam Nuwerus. Die eienaar van die plaas was toe ene E. Schreuder. Nuwerus was daardie dae 'n deel van die gemeente Vanrhynsdorp. Die predikant van Vanrhynsdorp het altyd op Nuwerus, destyds soos die pad geloop het 48 myl van Vanrhynsdorp af, die heilige Avondmaal kom bedien. In 1920 het die Ring van Clanwilliam, waaronder Vanrhynsdorp toe ook geressorteer het, besluit om tot die stigting van die gemeente Nuwerus oor te gaan. Die Ringskommissie het die afstigting op 5 Februarie 1921 waargeneem. Die eerste predikant was ds. J.C.G. Burger. Daar was eers twyfel of Nuwerus die gewenste sentrum van die nuut gestigte gemeente sou wees. J.W. Louw, destyds eienaar van die plaas Rietputs, was bereid om 'n deel van sy grond vir die nuwe gemeente af te staan.